La Bibia piemontèisa/Testament Neuv/Corint/1Corint 6


1 Corint

6

Le denunsie giudissiarie an tra ij cristian 

Com a l’é possìbil che an tra 'd vojàutri a-i sia cheidun che, cand ch’a l’ha na plenta contra n’àutr, a s’ancala a fé arcors a 'n tribunal dij pagan e pa nen ai mèmber dël pòpol sant? I seve nen ch’a sarà 'l pòpol sant a giudiché ‘l mond? Ora, se 'l mond a l’ha da esse giudicà da vojàutri, cole-lì a son pròpi còse bin cite d’arsolve! I seve nen ch’i giudicheroma fin-a tuti j’àngej? Parèj, i podrìe arsòlve le beghe dë sta vita an tra 'd vojàutri. Se donca i l’eve 'd beghe da arsòlve, pijé për giùdes coj ch’a son ij men-o considerà dla comunità. I diso parèj a vòstra onta. Possìbil ch’a-i sia gnun an vòstra comunità ch’a l’àbia pro 'd bon sens për fé da giùdes an tra ij sò frej? A l’ha pròpi da esse che un frel cristian a l’abia da porté plenta a n’àutr frel cristian e ch’a lo fasa dë 'dnans a 'n tribunal ëd gent ch’a l’ha gnun-a fede?

A l’é già na granda dësfàita cola d’avèj 'd ruse an tra 'd vojàutri. A sarìa fòrse nen mej d’aceté con passiensa na cheich ingiustissia? Përchè nen patì ch’av faso 'd tòrt? A l’opòst, i seve vojàutri ch’i feve d’ingiustissie e 'd tòrt, e fin-a an darmagi dij vòstri frej!

I seve nen che coj ch’a son nen giust a arseivràn pa nen an ardità ël Regn ëd Nosgnor? Feve-be gnun-e ilusion! Nì coj ch’a l’han na condòta libidinosa, nì j’idolatra, nì coj ch’a comëtto d’adulteri, nì ij përvertì, nì ij culatin, nì ij cupio, nì ij làder, nì j’usurari, nì j’ambriacon, nì le malelenghe, nì ij trofador - gnun dë sti sì a arseivrà an ardità 'l Regn ëd Nosgnor. Cheidun ëd vojàutri i j’ere pròpi parèj ëd lor, ma i seve stàit netià, i seve stàit santificà, i seve stàit rendù giust an nòm ëd Gesù Crist, ël Signor, e grassie a lë Spìrit ëd nòst Dé.

Ël valor ëd nòst còrp 

Cheidun a dis: “Am m’é consentì 'd fé tut lòn ch'i veuj!”. I sapie, contut che nen tut a conven. “Am m’é consentì 'd fé tut lòn ch'i veuj!”, contut, im lasserai dominé da gnente. I dise: “Le proviande a son fàite për lë stòmi e lë stòmi për le proviande”. Lolì a l’é vera, ma un bel di Nosgnor a dësblerà tant l’un che j’àutre. Contut, i peule nen dì che ‘l còrp a l’é fàit për na vita libidinosa, ma ch’a l’é fàit për Nosgnor e Nosgnor al còrp a l’ha daje 'd régole. Dé, ch’a l’ha arsussità ‘l Signor, a farà arsussité 'dcò nojàutri për soa potensa.

I seve nen che ij vòstri còrp a son ëd mèmber ëd Crist? Për lòn, coma podrìa n’òm pijé sò còrp e fene 'l mèmber d’una bagassa? Mai pì! I seve nen che col ch’as uniss a na bagassa a dventa un sol còrp con chila? Përchè la Scritura a dis: “Tuti e doi a saran na sola carn”. Ma col ch’a l’é unì al Signor a fà un sol ëspìrit con chiel.

Scapé via da na vita libidinosa! Qualonque pecà ch’a fasa l’òm, a l’é fòra dal còrp, ma col ch’a l’ha na condòta libidinosa a fà pecà contra sò còrp midem. I seve nen che vòst còrp a l’é 'l templi dlë Spìrit Sant ch’a viv an vojàutri e che Nosgnor a l’ha davlo? I peule nen fé lòn ch’i veule con ël còrp: a l’é nen ël vòstr! I seve stàit catà a car pressi! Con vòst còrp, donca, glorifiché Nosgnor.

Nòte 

Bibia
Testament Neuv
Corint